Alle parter bidrager

Med aftalen, som er indgået mellem regeringen og arbejdsgivernes og lønmodtagerens organisationer, er der lagt et loft på 23.000 kroner, som er det maksimale, staten betaler til funktionærer.

For timelønnede betaler staten op til 26.000 kroner - her er lønkompensationen op til 90 procent.

Fra medarbejdernes side bliver der tale om, at hver enkelt skal afgive fem feriefridage - enten ferie, adspadsering eller uden løn - for at få lønkompensationen.

- Danmark står i en ekstraordinær situation. Derfor er jeg glad for, at vi også har ekstraordinært ansvarlige virksomheder, fagforeninger og lønmodtagere, siger Mette Frederiksen.

'Lad være med at fyre'

Der har allerede været fyringer på det danske arbejdsmarked som følge af coronakrisen - og flere ventes at være på vej.

Det skal ordningen, der ventes at koste staten 2,6 milliarder kroner, være med til at bremse op for, forklarer statsministeren med et budskab henvendt til de trængte virksomheder:

-- Vi har meget stor forståelse for, at man vil sende medarbejdere hjem, men lad være med at fyre dem.